Na temelju članka 58. i članka 118. Zakona o odgoju i obrazovanju u osnovnoj i srednjoj školi (NN. br.87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14. 7/17., 68/18) te članka 175. Statuta OŠ Pakoštane, Pakoštane, Školski odbor nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj 21. rujna 2018. godine, donio je

**E T I Č K I K O D E K S**

**NEPOSREDNIH NOSITELJA**

**ODGOJNO – OBRAZOVNE DJELATNOSTI U OSNOVNOJ ŠKOLI**

**PAKOŠTANE, PAKOŠTANE**

**UČITELJSKA PRISEGA**

«Obavljat ću svoju obvezu savjesno i ponosno.

Moji će učenici biti, ne samo učenici, nego i djeca, i

nikada neću zaboraviti da za njihovu sudbinu i sam

snosim dio odgovornosti.

Svim ću mogućim raspoloživim sredstvima čuvati čast

učiteljskog poziva. Moje kolege bit će uvijek moji

prijatelji. U suradnji s njima nastojat ću stalno

usavršavati putove kojima škola ide, u smislu

učinkovitog priznavanja svima prava na odgoj i

socijalnu pravednost u obrazovanju.

Ovo svečano obećanje dajem potpuno slobodno i časno.»

(UNESCO, 1966.)

## OPĆE ODREDBE

**Članak 1.**

Etički kodeks sadrži pravila uljudnog ponašanja nositelja odgojno-obrazovne djelatnosti (dalje u tekstu: učitelji, stručni suradnici i ostali radnici) prema učenicima, roditeljima ili skrbnicima učenika, drugim građanima i u međusobnim odnosima, te posljedice kršenja Etičkog kodeksa.

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

**Članak 2.**

Nositelji odgojno – obrazovne djelatnosti u smislu članka 1. ovog Etičkog kodeksa su učitelji, stručni suradnici i ravnatelj te svi vanjski suradnici koji povremeno sudjeluju u ostvarivanju godišnjeg plana i programa rada škole i školskog kurikuluma (u nastavku: učitelji).

Temeljne vrijednosti koje promiče ovaj Etički kodeks su osobno poštenje, izvrsnost i sloboda u ostvarivanju poslova i zadaća utvrđenih ugovorom o radu, međusobno uvažavanje i ljudsko dostojanstvo, odnos prema nastavi, odnos prema učenicima i njihovim roditeljima, kolegama, drugim djelatnicima škole, odnos prema sredini u kojoj djeluju.

**Članak 3.**

 Svrha Etičkog kodeksa je utvrditi očekivane odnose temeljene na odgovornosti i profesionalnom poštenju, a ne izrijekom navoditi što nije dopušteno.

 Etičkim se kodeksom ne ograničava ljudska, intelektualna i profesionalna sloboda učitelja, već se naglašava vrijednost i značaj civiliziranog međusobnog odnosa kao i odnosa prema učenicima i njihovim roditeljima te ostalim sudionicima odgojno – obrazovnog procesa.

 Osobe obuhvaćene Etičkim kodeksom dužne su svoj odgojno – obrazovni i drugi rad u školi izvoditi u skladu s najvišim etičkim standardima i općim moralnim normama učiteljske profesije.

Pod općim moralnim normama učiteljske profesije podrazumijeva se: poznavanje specifičnosti i važnosti učiteljske djelatnosti i svih obveza koje iz toga proistječu, od načina ponašanja u školi i izvan nje do posjedovanja kompetencija iz područja struke, pedagoško – psiholoških i didatičko – metodičkih znanja, informatičke pismenosti te osobina ličnosti, kao što su: samodisciplina, strpljivost, razumijevanje, empatičnost, dosljednost, pravičnost i dr.

**Članak 4.**

Učitelji su obvezni poučavanje temeljiti na suodnosima i integraciji, uz učioničku nastavu koristiti i izvanškolske oblike učenja i poučavanja (istraživački rad, projektna nastava, terenska nastava), te primjenjivati suvremene didaktičko – metodičke nastavne strategije.

 Kroz nastavu učitelji trebaju promicati humane vrijednosti i suvremena znanstvena postignuća, stalno se stručno usavršavati i kvalitetno se pripremati za rad koristeći primarne i sekundarne izvore znanja i suvremenu nastavnu tehnologiju.

U nastavnom radu nije dopušteno promicati stranačke stavove.

**Članak 5.**

Učitelji su dužni u odnosu s učenicima promicati ljudska prava, biti pravedni u ocjenjivanju, objektivno i stručno vrednovati njihove aktivnosti, poštovati njihovu osobnost, uvažavati i poticati njihovo kritičko i argumentirano mišljenje, voditi brigu o njihovom intelektualnom i moralnom razvoju, čuvati njihovo dostojanstvo i pomagati im u svim njihovim potrebama.

Kod učenika treba razvijati domoljublje te svijest o svim vrednotama povijesne, kulturne i etničke baštine Republike Hrvatske.

**Članak 6.**

U odnosu prema kolegama valja promicati korektne suradničke odnose, inovativnost, timski rad, razmjenu iskustava u radu s djecom, davati potporu mlađim i neiskusnim kolegama, stvarati u školi ugodno i prijateljsko ozračje te svim raspoloživim sredstvima čuvati čast učiteljskog poziva.

Svi su u ovom odnosu dužni poštivati međusobno dostojanstvo i odnositi se civilizirano i bez predrasuda i diskriminacije.

**Članak 7.**

U odnosu prema roditeljima učenika, učitelji trebaju uvijek biti spremni saslušati njihove probleme u svezi s njihovim djetetom, u svezi s možebitnim primjedbama na rad u školi, raspored sati, nekorektan odnos učitelja prema djetetu, organizaciji izleta i ekskurzija i sl.

Učitelji su dužni roditeljima dati pravu i punu informaciju i odgovor na njihova pitanja na način da pri tom ne povrijede ni roditelja ni učenika.

U odnosu prema sredini u kojoj škola djeluje, učitelji su se dužni ponašati odgovorno i profesionalno.

**Članak 8.**

Pod odgovornim i profesionalnim ponašanjem iz članka 12. ovog Etičkog kodeksa podrazumijeva se:

* uvažavanje i poštivanje nacionalne, vjerske i kulturalne različitosti suradnika i drugih osoba te zajedničko promicanje humanih odnosa i demokratskih načela;
* istinito iznošenje činjenica o školi i njenim rezultatima;
* promicanje nenasilnog rješavanja problema na svim razinama rada i djelovanja;
* razvijanje pozitivnog odnosa prema profesiji učitelja.

**Članak 9.**

Zbog izbjegavanja nepotizma, u školi valja izbjegavati zapošljavanje osoba za koje se, zbog rodbinskih ili bliskih odnosa s osobama koje bi im bile izravno nadređene, može procijeniti postojanje sukoba interesa.

O kršenju odredaba ovog Etičkog kodeksa odlučuje etičko povjerenstvo (u nastavku: Povjerenstvo).

Povjerenstvo imenuje Učiteljsko vijeće iz reda učitelja i stručnih suradnika i učenika.

Povjerenstvo se sastoji od predsjednika i četiri člana.

Jedan član Povjerenstva je predstavnik učenika kojeg imenuje Vijeće učenika.

**Članak 10.**

O pokretanju postupka odlučuje Povjerenstvo na temelju vlastite inicijative ili na inicijativu učitelja, drugih radnika ili učenika te drugih osoba koje smatraju da su prekršene odredbe ovog Etičkog kodeksa.

Ako Povjerenstvo utvrdi da su prekršene odredbe Etičkog kodeksa, izdaje o tomu priopćenje i obavještava ravnatelja škole.

Ako je povredom ovog Etičkog kodeksa došlo do povrede zakona, drugog propisa, Statuta ili općeg akta škole, ravnatelj, u roku od osam dana od dostave priopćenja iz stavka 1. ovog članka, o tomu izvješćuje nadležno tijelo.

1. **TEMELJNA NAČELA**

**Članak 11.**

Na obavljanje poslova i ponašanje u Školi primjenjuju se načela:

1. **Načelo poštivanja propisa i pravnog poretka Republike Hrvatske**

Učitelji, stručni suradnici i ostali radnici trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. **Načelo poštovanja dostojanstva osobe**

Učitelji, stručni suradnici i ostali radnici trebaju poštovati dostojanstvo svih osoba s kojima su u doticaju prigodom obavljanja poslova.

Učitelji, stručni suradnici i ostali radnici imaju pravo tražiti poštovanje svoje osobnosti od svih s kojima su u doticaju.

1. **Načelo zabrane diskriminacije**

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

1. **Načelo jednakosti i pravednosti**

Učitelji, stručni suradnici i ostali radnici trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Učitelji i stručni suradnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. **Načelo samostalnosti nastavnog i drugoga stručnog rada**

Učitelju i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. **Načelo profesionalnosti**

Radnici, a osobito učitelj i stručni suradnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

1. **Načelo slobode mišljenja i izražavanja**

U svim područjima života i rada u Školi se potiče i podržava sloboda mišljenja i izražavanja.

1. **Načelo zaštite okoliša i skrbi za održivi razvoj**

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

**Članak 12.**

Učitelji i stručni suradnici dužni su čuvati dignitet struke i izvan radnog vremena u školi primjerenim i dostojanstvenim ponašanjem.

1. **ODNOS UČITELJA, STRUČNIH SURADNIKA PREMA UČENICIMA**

**Članak 13.**

Učitelji i stručni suradnici koji sudjeluju u odgojno-obrazovnom radu dužni su prema učenicima:

* izvoditi odgojno-obrazovni rad u skladu s ciljevima, zadaćama i standardima osnovnog odgoja i obrazovanja,
* prenositi učenicima što stručnije znanja iz svojega predmeta ili područja,
* osigurati istinitost podataka i prezentaciju sadržaja primjerenu nastavnom predmetu,
* obrađivati nastavne sadržaje na način prihvatljiv i razumljiv učenicima,
* pridonositi intelektualnom razvoju učenika,
* saslušati i uvažavati učenikovo mišljenje,
* biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti,
* uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima,
* poštovati i uvažavati učenikove sposobnosti te se s posebnom pažnjom odnositi prema učenicima s teškoćama u učenju i teškoćama u razvoju
* razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 14.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublju.

**Članak 15.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

**Članak 16.**

Učitelji i stručni suradnici ne smiju učenikova znanja i uratke koristiti za svoje osobne potrebe ili probitke.

**Članak 17.**

U obavljanju odgojno-obrazovne struke učitelji i stručni suradnici dužni su odgovorno postupati sa svim informacijama kojima raspolažu o učenicima ili njihovim obiteljima. Svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

##### ODNOS PREMA RODITELJIMA, SKRBNICIMA I DRUGIM GRAĐANIMA

**Članak 18.**

U odnosu prema roditeljima, skrbnicima i drugim građanima učitelji, stručni suradnici i ostali radnici trebaju nastupati pristojno, skromno, nepristrano, savjesno i profesionalno.

**Članak 19.**

U službenoj komunikaciji s roditeljima, skrbnicima i drugim građanima učitelji, stručni suradnici i ostali radnici trebaju se služiti hrvatskim jezikom i razumljivo se izražavati.

Posebnu pozornost učitelji, stručni suradnici i ostali radnici trebaju obratiti na osobe s invaliditetom i druge osobe s posebnim potrebama (daroviti učenici i učenici s teškoćama).

**Članak 20.**

Nije dopušteno od roditelja, skrbnika ili drugih građana primati darove, usluge ili ih poticati na darivanje.

1. **MEĐUSOBNI ODNOSI RADNIKA**

**Članak 21.**

U međusobnim odnosima treba se iskazivati uzajamno poštovanje, povjerenje, pristojnost, strpljenje i suradnju.

Ne smije se druge ometati u obavljanju njihovih poslova.

**Članak 22.**

U okviru svoga položaja ravnatelj Škole treba poticati učitelje, stručne suradnike i ostale radnike na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

## JAVNO NASTUPANJE RADNIKA

**Članak 23.**

Kod javnih nastupa u kojima predstavlja Školu, učitelji, stručni suradnici i ostali radnici mogu iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima učitelji, stručni suradnici i ostali radnici ne predstavlja Školu, a koji su tematski povezani sa Školom, učitelji, stručni suradnici i ostali radnici j su dužni naglasiti da iznose osobno stajalište.

###

1. **UPOZNAVANJE NOVIH RADNIKA S ODREDBAMA ETIČKOG KODEKSA**

**Članak 24.**

Ravnatelj Škole dužan je sve radnike upoznati s odredbama ovog Etičkog kodeksa.

Radnici koji se primaju u radni odnos moraju, prije potpisivanja ugovora o radu, biti upoznati s odredbama ovoga Etičkog kodeksa.

1. **JAVNOST ETIČKOG KODEKSA**

**Članak 25.**

Ovaj etički kodeks objavljuje se na oglasnoj ploči Škole te na mrežnim stranicama škole.

1. **POŠTIVANJE ETIČKOG KODEKSA**

**Članak 26.**

Postupanje prema odredbama ovoga Etičkoga keksa obveza je svih neposrednih nositelja odgojno obrazovne djelatnosti u školskoj ustanovi.

 **X. STUPANJE NA SNAGU**

**Članak 27.**

Ovaj etički kodeks stupa na snagu danom objavljivanja na oglasnoj ploči Škole.

**Članak 28.**

Stupanjem na snagu ovog pravilnika prestaje važiti Etički kodeks neposrednih nositelja odgojno-obrazovne djelatnosti u osnovnoj školi Pakoštane, Pakoštane od 21.04.2015.

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ivo Ćirak, prof.*

Etički kodeks je objavljen na oglasnoj ploči Škole dana 21. rujna 2018., a stupio je na snagu dana 21. rujna 2018.

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Andrija Vanjak, mag. prim. educ.

KLASA: 003-05/18-01/03

URBROJ: 2198-1-31-06-18-1

Pakoštane, 21. rujna 2018.